Bjarte Baasland

Bjarte Alexander Baasland (1974–2026) er en nordmann som ble kjent i forbindelse med den såkalte «Baasland-saken» høsten 2008. Han ble idømt fengselsstraff og erstatningsplikt etter å ha blitt funnet skyldig i grovt bedrageri. 

Saken førte til at hans far, Ernst Baasland, gikk av som biskop i Stavanger og sammen med sin kone Bodhild Baasland ble erklært personlig konkurs. Det kom da frem at Baaslands foreldre hadde lånt tosifrede millionbeløp fra banker, venner og kjente. Disse  beløpene hadde sønnen spilt bort på internett.

 Bakgrunn 
Baasland hadde sittet i hovedstyret til den kristne ungdomsorganisasjonen TenOase, og fra 1998 til 2002 satt han i bispedømmerådet i Oslo. I 1999 drev han et firma som ga ut et ressurshefte for vikarer i grunnskolen. Baasland var i perioden 2001 til 2004 administrasjonsleder i nettverket First Tuesday. I forkant av Stortingsvalget 2005 ga Baasland ut en valgavis med et opplag på over  eksemplarer. Han var også daglig leder for nettstedet studentweb.no, som eksisterte fra 1999 og et par år fremover. 

 Gjeld og politisak 
I 2005 hadde Baasland 3 millioner kroner i gjeld og flyttet til Praha. I løpet av tre år steg gjelden til 60 millioner kroner. Han hevdet først at pengene var tapt i tsjekkiske IT-firmaer, men innrømmet senere at de var tapt i gambling på internett. I august 2008 ble hans foreldre Ernst og Bodhild Baasland begjært konkurs av ekteparet Finn Finsnes og Christine Lindeman Finsnes, og saken ble kjent i offentligheten. Først flere uker senere ble det offentlig kjent at pengene var tapt på internettgambling, og ikke IT-prosjekter. Bjarte Baasland ble etterlyst internasjonalt, og meldte seg for politiet i september 2008.

 Domfellelse 
Bjarte Baasland ble i Oslo tingrett den 2. oktober 2009 dømt for grovt bedrageri. Han ble dømt til fire års fengsel og til å tilbakebetale 26,6 millioner kroner til morens tidligere venninne, forretningskvinnen Cecilie Nustad. Baasland anket straffeutmålingen, og den 1. september 2010 endret Borgarting lagmannsrett dommen til tre år og tre måneders fengsel.

 Diagnose 
Sommeren 2010 ble Baasland diagnostisert med syndromet velo-cardio-facialt syndrom, som blant mange symptomer gjerne medfører problemer med egenledelse og abstrakt tenkning, emosjonelle vansker og manglende tallforståelse. Baasland uttalte til VG at han håpet diagnosen gjorde hans spilleavhengighet mer forståelig.

 Referanser 

Kategori:Nordmenn dømt for økonomisk kriminalitet
Kategori:Personer fra Kristiansand kommune